Ilmiön havaitsi ja kuvasi Tuuloksen Suolijärvellä Vesa Kaloinen.

– Päivällä oli satanut pari senttiä lumentapaista maahan. Lämpötila on nollan tuntumassa, mutta plussan puolella kuitenkin. Menin puoli neljän maissa lämmittämään saunaa avantouintia harrastavalle vaimolle, kun aloin rannasta katsoa, että mitä valkoista järvessä on. Otin veneen ja soudin katsomaan, Kaloinen kertoo.

– Kyllä se lunta oli. Kauhaisin sitä käsiini vedestä, ja siitä sai tehtyä lumipalloja.



Mainos (artikkeli jatkuu alla)

Mainos (artikkeli jatkuu alla)

Kaloinen lisäksi souti erikoisen lautan läpi eikä se kolissut yhtään jään tapaan veneen kylkiin.

– Järvi jäätyi tässä jo välillä, ja minultakin jäi verkot jää alle, mutta sitten järvi suli taas. Veden lämpötila oli varmaan lähellä jäätymispistettä, Kaloinen arvelee.

Kaloisen mukaan Suolijärvi ei ole koskaan ollut sula tähän aikaan vuodesta. Hän on asunut järven rannalla 55 vuotta.

Facebook levittää tätäkin ilmiötä

Ihmeellinen luontoilmiö lähti leviämään sanomalehti Keski-Hämeen Facebook-sivulta ja Kaloisesta tuli kuuluisa.



– Toimin Kauppakeskus Tuulosen kauppakeskusisäntänä ja olin neuvottelemassa ensi vuoden ilmoituksista Keski-Hämeeseen, kun asia tuli puheeksi. Lehdestä ehdotettiin, että laitetaanpa tämä meidän Facebook-sivulle. Minä en siellä ole, olen jo sen ikäinen, mutta poika soitti ja kertoi hirveästä suosiosta, Kaloinen naurahtaa.

Kaloinen sanoo harrastaneensa luontokuvausta 1970-luvulla.

– Minulla oli puhelin taskussa. Näillä nykyvehkeillähän saa hienoja kuvia.